ติดตามสถานการณ์น้ำลุ่มน้ำเจ้าพระยา-แม่กลอง กำชับการจัดสรรน้ำอย่างมีประสิทธิภาพ ตามแผนที่วางไว้
นายประพิศ จันทร์มา อธิบดีกรมชลประทาน ติดตามสถานการณ์น้ำและการบริหารจัดการลุ่มน้ำเจ้าพระยา-แม่กลอง หน้าแล้ง ปี 2563/64 โดยมีนายธีระพล ตั๊งสมบุญ ผู้อำนวยการสำนักบริหารจัดการน้ำและอุทกวิทยา และผู้เกี่ยวข้องเข้าร่วม เพื่อให้การบริหารจัดการน้ำในลุ่มน้ำเจ้าพระยา-ลุ่มน้ำกลอง ในช่วงหน้าแล้งปี 2563/64 เป็นไปอย่างมีประสิทธิภาพและเป็นไปตามแผนการจัดสรรน้ำที่วางไว้ ประกอบกับปริมาณน้ำต้นทุนของทั้ง 2 ลุ่มน้ำ อยู่ในเกณฑ์น้อย สามารถสนับสนุนการใช้น้ำได้เฉพาะการอุปโภคบริโภค รักษาระบบนิเวศและไม้ผล ไม้ยืนต้นเป็นหลัก โดยได้เน้นย้ำให้ทุกโครงการชลประทานบูรณาการทำงานร่วมกับหน่วยงานที่เกี่ยวข้อง เพื่อประชาสัมพันธ์เกี่ยวกับสถานการณ์น้ำที่มีอยู่ในปัจจุบัน ให้เกษตรกรและประชาชนได้รับทราบอย่างทั่วถึงนอกจากนี้ ขอความร่วมมือทุกภาคส่วน ร่วมใจกันใช้น้ำอย่างประหยัดและเกิดประโยชน์สูงสุด เพื่อให้ปริมาณน้ำที่มีอยู่อย่างจำกัดเพียงพอใช้ตลอดแล้งนี้ไปจนถึงต้นฤดูฝนหน้าด้วย